Гимназија у Ћуприји

Карађорђева 57

Ћуприја

ПОЗИВ НА САРАДЊУ

Позивамо родитеље на континуирану сарадњу са школом.

Континуирана сарадња са родитељима током целе школске године је сврсисходна и пожељна, због ефикаснијег праћења и правовременог реаговања у циљу унапређења учења и личног развоја ученика.

На основу члана 28, Правилника о понашању у Гимназији у Ћуприји, Сарадња са школом одвија се преко непосредних контаката са одељењским старешином, предметним професорима, школским психологом и директором школе. Термини за све разговоре се договарају са одељењским старешином.

У непосредном контакту са одељењским старешином родитељи се могу информисати о успеху, понашању и изостајању ученика.

О напредовању, учењу и оценама из одређеног предмета, родитељи могу разговарати са предметним професорима, у терминима које су договорили преко одељењског старешине.

Са школским психологом, родитељи се могу посаветовати о праћењу емотивног, социјалног и образовног развоја детета.

Уколико родитељи имају приговоре на рад школе уопште или на појединачни рад запослених, исте могу, након консултација са одељењским старешином, доставити директору школе.

Уколико родитељи желе да пријаве било коју врсту насиља о којима имају сумњу или сазнања, могу се обратити Тиму за заштиту ученика од насиља, или неком од запослених у школи, у било ком тренутку.

Праћење образовног напредовања ученика одвија се током трајања образовно васпитног процеса, односно током целе школске године, до последње радне недеље у првом полугодишту и до последње радне недеље у другом полугодишту, када се образовно васпитни процес завршава и обавља анализа и процена остварених резултата и закључивање оцена. Последње радне недеље у првом полугодишту и на крају школске године, нема могућности и времена за предузимање додатних мера за унапређење успеха ученика, па сходно томе, сваки разговор те врсте сам по себи не може да допринесе унапређењу успеха кроз појачан, допунски и додатни рад, већ, у највећем броју случајева, представља притисак на наставнике да закључују више оцене.

Сарадња са школом по свим другим питањима одвија се током целе школске године.

Родитељи имају могућност да поднесу жалбу на оцену, у складу са законом, о чему се могу информисати код секретара школе или директора.

У циљу квалитетнијег образовања и васпитања ученика, још једном позивамо родитеље да континуирано сарађују са школом током школске године.

Управа школе